Dwelms in lekkergoedpapier flous polisie nieDie dwelms is in lekkergoedpapier versteek. (Foto: Verskaf) Die polisie se narkotika-eenheid in Kaapstad het Dinsdag op die Kaapstad Internasionale Lughawe toegeslaan nadat hulle inligting ontvang het dat ŉ passasier dwelms in die land probeer insmokkel. Ao. Joseph Swartbooi, polisiewoordvoerder, sê polisielede is strategies oor die hele lughawe geplaas om passasiers wie se vlug van Dubai in die Verenigde Arabiese Emirate geland het, te identifiseer. “Te midde van die bedrywige lughawe het lede passasiers fyn dopgehou en intensiewe soektogte na die beweerde dwelmsmokkelaar gedoen,” sê hy. “Die lede was eindelik suksesvol toe hulle op 4 kg kokaïen beslag gelê het. Dit was in lekkergoedpapier toegedraai wat een van die passasiers in sy bagasie versteek het.” Volgens Swartbooi het die polisie ŉ 37-jarige man in hegtenis geneem en hy word nou deur ŉ klag van onwettige dwelmhandel in die gesig gestaar. Sodra die verdagte amptelik aangekla word, sal hy sy eerste verskyning in die Bellville-landdroshof maak. Verdere besonderhede oor die verdagte en die dwelms se eindbestemming is nog nie in hierdie stadium bekend nie.